[{"text_idx": "#000000", "text": "Yn mwydro am lyfrau - plant yn bennaf"}, {"text_idx": "#000001", "text": "All posts tagged llyfr am ddeinosoriaid"}, {"text_idx": "#000002", "text": "O nefi wen. Dwi\u2019m wedi blogio am lyfrau plant ers mis Gorffennaf!"}, {"text_idx": "#000003", "text": "Mae\u2019n wir ddrwg gen i, ond ro\u2019n i wir yn brysur, rhwng y maes carafanau sy gynnon ni, a thrio gorffen drafft gyntaf nofel ar gyfer oedolion ifanc, a chantamil o bethau eraill! Wedyn es i i Batagonia am fis... diolch yn fawr i\u2019r ysgolion am y croeso cynnes ges i a gobeithio eich bod chi\u2019n mwynhau\u2019r llyfrau a phosteri ddois i efo fi."}, {"text_idx": "#000004", "text": "Yn anffodus, daeth Cadi a\u2019r Mo\u0302r-ladron allan yn ystod yr wythnos wedi i mi adael am Batagonia, felly chawson nhw mo hwnnw, ond dyma\u2019r clawr, ac mae o ar gael yn siopau a llyfrgelloedd Cymru!"}, {"text_idx": "#000005", "text": "Ond pa lyfrau plant dwi wedi eu darllen a\u2019u mwynhau ers Gorffennaf ta? Rhestr fydd hi yn hytrach nag adolygiadau llawn, achos wnes i\u2019m cadw nodiadau, sori. Ond dwi\u2019n cofio i mi wir fwynhau Siani Pob Man:"}, {"text_idx": "#000007", "text": "\u201cIn a little cottage, an old lady sits smoking her pipe with clocks on her feet.\u201d"}, {"text_idx": "#000008", "text": "Camgymeriad hawdd ei neud! Dyma luniau go iawn o Siani \u2013 un yn gerdyn post:"}, {"text_idx": "#000009", "text": "Dyma un o fy hoff dudalennau. Tdi Vale\u0301riane yn gneud chwip o fo\u0302r? A ieir... :"}, {"text_idx": "#000010", "text": "A dyma un o luniau eraill Vale\u0301riane o ganol y llyfr (diolch i wefan sonamlyfra!)"}, {"text_idx": "#000011", "text": "A syniad i chi o lefel darllen y geiriau (gan Morfudd Bevan). Tua 6+ dwi\u2019n meddwl ynde. Felly os dach chi\u2019n nabod plentyn sydd isio straeon \u2018go iawn\u2019 a ffeithiau, mae hwn yn gyfrol ddeniadol, ddifyr, clawr caled am ddynes a hanner!"}, {"text_idx": "#000013", "text": "Dwi\u2019n caru deinosoriaid beth bynnag (tydi pawb call?) felly roedd hwn yn apelio\u2019n syth bin. Mae lluniau Huw yn ddoniol ac mae geiriau Luned (sy\u2019n odli) yn taro 12 bob tro. Mae Anna Gwen (3 a hanner) wrth ei bodd efo hwn er ei bod hi fymryn yn rhy ifanc i ddarllen y geiriau ar ei phen ei hun \u2013 ond sbiwch mawr a chlir ydi\u2019r sgrifen. Fydd hi fawr o dro! Oed darllen 5+ ddwedwn ni? Yr anrheg perffaith i unrhyw blentyn sy\u2019n caru deinosoriaid. Ac mae \u2018na wers ynddo fo hefyd \u2013 un addas iawn ar gyfer plant (ac oedolion) heddiw: bydd yn hapus efo pwy wyt ti!"}, {"text_idx": "#000014", "text": "Llyfr ffeithiol arall i blant fymryn hy\u0302n (7-11?) ydi Cymry o Fri gan y \u2018dream team\u2019 arall, Jon Gower a\u2019r arlunydd Efa Lois:"}, {"text_idx": "#000015", "text": "Mae na bobl o wahanol gyfnodau mewn hanes \u2013 o Hywel Dda i Jade Jones \u2013 rhai o fyd chwaraeon a llenyddiaeth, eraill o fydoedd diwydiant, cerddoriaeth, gwleidyddiaeth, gwyddoniaeth, celf ac addysg \u2013 fel Betty Campbell."}, {"text_idx": "#000019", "text": "Ac un dwi newydd ei orffen ydi Sblash! gan Branwen Davies, sef nofel i\u2019r arddegau ifanc, tua 10-13 oed."}, {"text_idx": "#000020", "text": "Branwen sgwennodd Seren y Dyffryn rhyw bum mlynedd yn o\u0302l, nofel i blant tua 7-9 oed sy\u2019n caru ceffylau. Fel mae\u2019r teitl (a\u2019r clawr) yn ei awgrymu, nofio ydi thema Sblash! ond mae hefyd yn ymdrin a\u0302 bwlio, a\u2019r syniad o gorff perffaith. Mae Beca\u2019n wych am nofio ond yn ymwybodol iawn nad ydi hi mor denau a\u0302 nifer o\u2019i chyfoedion. Ynghanol criw y Clwb Nofio, mae hi\u2019n hapus; yn y dw\u0302r mae hi\u2019n gyflym, yn gryf ac yn osgeiddig. Ond mae \u2019na hen jaden yn yr ysgol sy\u2019n cyhoeddi\u2019n uchel o flaen pawb yn y wers chwaraeon:"}, {"text_idx": "#000021", "text": "\u201cYyyyy, ma \u2019da Beca stretch marks!\u201d"}, {"text_idx": "#000022", "text": "Fel\u2019na mae\u2019r llyfr yn dechrau. Doedd Beca rioed wedi clywed y term \u2018stretch marks\u2019 o\u2019r blaen a does ganddi ddim syniad be ydyn nhw ond mae\u2019n gwybod nad ydi hi eu heisiau nhw."}, {"text_idx": "#000026", "text": "Dwi\u2019n caru llyfrgelloedd: nid yn unig fel darllenydd, ond fel awdur hefyd. Dach chi\u2019n gweld, bob tro dach chi\u2019n benthyg llyfr, mae\u2019r awdur (a\u2019r arlunydd) yn derbyn rhai ceiniogau. Wel, os ydyn nhw wedi cofrestru efo PLR o leia, sef Public Lending Right. Awduron \u2013 os nad ydach chi wedi cofrestru, gwnewch!"}, {"text_idx": "#000032", "text": "Dyma\u2019r bachgen roddodd y syniad i mi ar gyfer Cadi a\u2019r Deinosoriaid:"}, {"text_idx": "#000033", "text": "Diolch yn fawr Tyler o Ysgol Bro Cinmeirch! Ei syniad o oedd bod deinosor yn bwyta Cadi. Mi wnes i ddweud \u201cOnd mae\u2019r stori wedi gorffen os ydi deinosor yn bwyta Cadi!\u201d \u201cNa, mae\u2019n iawn,\u2019 meddai Tyler, \u2018Mae hi\u2019n dod allan yn ei bw\u0302 o.\u201d"}]